Ҡан тамырҙарының варикоз киңәйеүе — периферик ҡан тамырҙары ауырыуы, тамырҙар киңлегенең тигеҙһеҙ ҙурайыуы, формалары үҙгәреүе һәм һығылмалылығы кәмеүе хас. Ҡан тамырҙарының варикоз киңәйеүе беренсел (өҫкө ҡан тамырҙары зарарланып, тәрән ҡан тамырҙары нормаль эшләгәндә) һәм икенсел (ҡан тамырҙары клапандары насар эшләгәндә, тәрән ҡан тамырҙары окклюзияһы булғанда) төрҙәргә айырыла. Ҡ.т.в.к. булғанда йышыраҡ аяҡ ҡан тамырҙары, тура эсәк ҡан тамырҙары үрелмәһе (ҡара: Геморрой), һирәгерәк ҡыҙыл үңәс һәм ашҡаҙан, бауыр (бауыр циррозы, порталь гипертензия), орлоҡ канатигы һ.б. ҡан тамырҙары зарарлана.